

ИЗБОРНОМ ВЕЋУ

ФАКУЛТЕТА ОРГАНИЗАЦИОНИХ НАУКА УНИВЕРЗИТЕТА У БЕОГРАДУ

**Предмет:** Извештај Комисије о пријављеним кандидатима за избор у звање **сарадника у настави** за ужу научну област **Индустријско и менаџмент инжењерство**

Одлуком Изборног већа Факултета организационих наука **05-02 бр. 4/64 од 08.07.2022. године** именовани смо за чланове Комисије за припрему Извештаја о пријављеним кандидатима на конкурс за избор **једног сарадника у звање сарадника у настави** на одређено време од једне године, са пуним радним временом, за ужу научну област **Индустријско и менаџмент инжењерство** (у даљем тексту: Комисија).

Комисија у саставу:

1. др Барбара Симеуновић, ванредни професор Факултета организационих наука Универзитета у Београду, председник
2. др Драгана Стојановић, ванредни професор Факултета организационих наука Универзитета у Београду, члан
3. др Драган Д. Милановић, редовни професор Машинског факултета Универзитета у Београду, члан

након увида у достављени конкурсни материјал, Изборном већу Факултета организационих наука Универзитета у Београду подноси следећи

**И З В Е Ш Т А Ј**

На расписани конкурс за избор једног сарадника у звање сарадника у настави на Факултету организационих наука Универзитета у Београду за ужу научну област Индустријско и менаџмент инжењерство, који је објављен у огласним новинама Националне службе за запошљавање Послови бр. 1010 од 19.10.2022. године у предвиђеном року пријавио се један кандидат: **Милена Гатић.** На основу прегледа достављене документације, констатујемо да кандидат испуњава услове конкурса и подсносимо следећи извештај:

**МИЛЕНА ГАТИЋ**

**A. Биографски подаци**

Милена Гатић, рођена је 17. априла 1998. године у Бору. Основну школу „Душан Радовић“ и гимназију „Бора Станковић“ завршила је са одличним успехом. Факултет организационих наука Универзитета у Београду, студијски програм Менаџмент и организација, модул Операциони менаџмент уписује 2018. године. Положила је све испите са коначном просечном оценом 9,47. Завршни рад на тему: „Мерење успешности лин организација применом модела одрживог развоја“ одбранила је у септембру 2022. године са оценом 10. Милена Гатић је проглашена студентом генерације студијске групе Операциони менаџмент. Октобра 2022. године уписује мастер академске студије на студијском програму Организација и менаџмент консалтинг, модул Менаџмент пословних процеса.

Током четврте године средње школе била је прималац Републичке стипендије, а током студија прималац стипендије за најбоље студенте града Бора. Течно говори и пише на енглеском језику, и има основно познавање француског језика.

Током периода образовања у гимназији, учествовала је у раду Ученичког парламента, где је у току школске 2016/17 године вршила улогу председнице Ученичког парламента и била је представник ученика у Школском одбору. Поред ангажмана у школи, била је члан Уније средњошколаца Србије (УНСС), и њен представник у SAME-у, организацији која окупља омладинске организације из целе Европе.

Kao председница ученичког парламента гимназије, успешно је реализовала 7 пројеката од којих су 3 била финансирана из грантова међу којима је и фонд Министарства омладине и спорта Републике Србије.

Од друге године студија члан је студентске организације Case Study Club. Одмах по учлањењу постаје полазник Case Study Talent Academy програма. Током програма присуствовала је посебним радионицама и предавањима експерата из компанија различитих профила. Неке од њих су и EY, PepsiCo, Tyntec, Delhaize, АТ Kearney, SAGA... Годину дана касније, била је у улози тим лидера маркетинг тима организације и координатора пројекта  #IamRemarkable који је Case Study Club реализовао у сарадњи са Гугловим канцеларијама у Загребу и Даблину.

У више наврата је учествовала на регионалним и светским такмичењима у решавању пословних студија случаја. Представљала је Универзитет у Београду и сам факултет на светским такмичењима у организацији универзитета у Лондону, Мастрихту, Сингапуру и Мелбурну. На локалним такмичењима побеђивала је више од пет пута. Освојила је прво место на регионалном такмичењу у Порторожу и треће место на престижном светском такмичењу „Asian Business Case Competition 2021“ у организацији Nanyang универзитета из Сингапура на коме се такмичило преко 60 тимова.

**Б. Радно и наставно искуство**

Од марта 2021. до септембра 2022. године била је ангажована као студент демонстратор – сарадник у настави ван радног односа на Факултету организационих наука, у оквиру Катедре за индустријско и менаџмент инжењерство. Као сарадник у настави учествовала је у извођењу наставе на предметима Производни системи, Основе индустријског инжењерства и Локација и распоред објеката. У вредновању педагошког рада сарадника путем анкете од стране студената, а у складу са препоруком Болоњске декларације о евалуацији и валидацији наставника и сарадника, Милена Гатић је за летњи семестар школске 2021/2022. године остварила укупну просечну оцену 4,83 на предмету Основе индустријског инжењерства и 4,6 на предмету Производни системи.

Учествовала је на XVIII Међународном симпозијуму организационих наука - „Symorg 2022”, који је одржан од 11. до 14. јуна 2022. године у Београду.

**Ц. Библиографија научних и стручних радова**

Радови у зборницима радова са међународних научних скупова објављени као апстракт:

1. Gatić, M. Simeunović, B. Jovanović, I. (2022). *Measuring the Success of Lean Organizations through Triple Bottom Line Framework,* XVIII International Symposium SymOrg 2022, Beograd ISBN: 978-86-7680-411-5
2. Jovanović, I. Stojanović, D. Gatić, M. (2022). *Management and Employee Influence on Lean Transformation*, XVIII International Symposium SymOrg 2022, Beograd ISBN: 978-86-7680-411-5

**ЗАКЉУЧНО МИШЉЕЊЕ И ПРЕДЛОГ КОМИСИЈЕ**

Прегледом приложене документације, Комисија је утврдила да су се на конкурс у предвиђеном року пријавио један кандидат Милена Гатић, која је је приложила комплетну документацију тражену конкурсом.

Комисија је размотрила пријаву, као и конкурсну документацију кандидата по релевантним критеријумима за избор у звање сарадника у настави за ужу научну област Индустријско и менаџмент инжењерство.

Милена Гатић завршила је основне академске студије на Факултету организационих наука на студијском програму Менаџмент и организација, студијска група Операциони менаџмент и стекла звање дипломирани инжењер организационих наука. Први ниво студија завршила је са коначном просечном оценом 9,47 има (девет и 47/100), и изабрана је студента генерације студијске групе Операциони менаџмент. Милена је тренутно студент мастер академских студија на студијском програму Организација и менаџмент консалтинг, модул Менаџмент пословних процеса.

Разматрајући формалне услове за избор сарадника у настави прописане Законом о високом образовању (члан 83) и Статутом Факултета организационих наука (члан 144), да Факултет бира у звање сарадника у настави на студијама првог степена студента мастер академских студија или специјалистичких академских студија који је студије првог степена завршио са просечном оценом најмање осам (8), Комисија је закључила да кандидат Милена Гатић испуњава формалне услове.

Кандидат Милена Гатић поседује искуство у извођењу наставе на основним академским студијама на предметима из области Индустријског и менаџмент инжењерства, као и научну усмереност на ужу научну област Индустријско и менаџмент инжењерство, што показују 2 рада из ове области објављена међународном научном скупу.

На основу увида у документацију, узимајући у обзир формалне услове, претходно стечено образовање, академско искуство, објављене научне и стручне радове, те њихову усклађеност са облашћу за коју је расписан Конкурс и искуство у педагошком раду, комисија предлаже Декану Факултета и Изборном већу Факултета организационих наука Универзитета у Београду да се прихвати Извештај Комисије и да се Милена Гатић изабере у звање сарадника у настави на Факултету организационих наука Универзитета у Београду, за ужу научну област Индустријско и менаџмент инжењерство, на одређено време од једне године, са пуним радним временом.

У Београду, 10.11.2022. године.

**ЧЛАНОВИ КОМИСИЈЕ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Барбара Симеуновић, ванредни професор – председник

Универзитет у Београду – Факултет организационих наука

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драгана Стојановић, ванредни професор – члан

Универзитет у Београду – Факултет организационих наука

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Д. Милановић, редовни професор – члан

Универзитет у Београду – Машински факултет